Izvor: Facebook| Srbi

Pre nekoliko meseci, zahvaljujući uredniku jednog od regionalnih portala i YouTube kanalu saznali smo da u Hrvatskoj postoji pank bend Srbi. Tri devojke, od kojih jedna koja se tako oseća, za sarajevski N1 govore o muzici, nacionalizmu, buntu, medijima...

Uostalom, ima li jačeg 'stejtmenta' od benda Srbi iz Zagreba? Nema - kratko i jasno konstatuju naše kolege iz Sarajeva.

Nadia, Miyu i Sonja kažu da su Srbi njihovi prijatelji. Tako im se zove i najupečatljivija stvar na prvom albumu. "Zato što je pesma 'catchy' i pogodna za pravljenje dece u diskoteci", kaže Nadia koja je ljubazno/pankerski odgovorila na pitanja sarajevskog N1.

Saznali smo za njih tek sada, jer su imale pauzu u radu. "Razlog za pauzu je vrlo jednostavan - gitaristkinja je rađala bebu i sve šta uz to ide, a i leto je bilo, pa treba i pop't, a i radit", objašnjava Nadia.

Na pitanje da li su mnogima u regionu trn u oku, Nadia odgovara: "Ne, mi smo žito u kukolju. Ne mislimo da smo ikome trn u oku niti to pokušavamo postići. Svi smo slatki, biseksualni, antifa i jašemo jednoroge koji s*ru sladolede u duginim bojama po nebu".

Priznaje da ne vole da odgovaraju na pitanje što im se bend zove Srbi. Muka im je i od toga da mediji uporno forsiraju ime bilo kog naroda kao nešto provokativno.

Nacionalizam ih, kaže, ne zanima. “Nacionalizam je po definiciji sledeće: Svetonazor koji nacionalne vrednosti nadređuje ostalim građanskim vrednostima. Pod dva: Prekomerno isticanje prava, težnji i vrednosti vlastite na račun drugih etničkih grupa i nacija (kulturni nacionalizam; radikalni nacionalizam; agresivni nacionalizam). Po tome su ljudi koji pretpostavljaju svoj etnički identitet tuđem po našem mišljenju - egocentrični debili", poručuje Nadia.

Društveno su angažovan bend, a Nadia kaže i da se mediji previše bave imenom, dok publika reaguje smehom i odobravanjem.

A kako je na koncertima? "Atmosfera je uglavnom pijana, ljudi veseli, a oni koji nas ne vole nam s*ru najviše, samo zato jer ne znamo svirat'."

Opširnije čitajte na ba.n1info.com